9.9.2022
EL
Επίσημη Εφημερίδα της Ευρωπαϊκής Ένωσης
C 347/205 Πέμπτη 10 Μαρτίου 2022
A.
λαμβάνοντας υπόψη ότι η ιθαγένεια της ΕΕ είναι ένα από τα πιο απτά επιτεύγματα της ΕΕ και παρέχει στους πολίτες της ΕΕ ένα σύνολο θεμελιωδών δικαιωμάτων, συμπεριλαμβανομένης της ελεύθερης κυκλοφορίας στην ΕΕ, του δικαιώματος συμμετοχής στην δημοκρατική ζωή της ΕΕ και του δικαιώματος προστασίας από τις διακρίσεις, με παράλληλη διασφάλιση ίσων ευκαιριών·
Β.
λαμβάνοντας υπόψη ότι το Brexit έχει τονίσει τη σημασία των δικαιωμάτων ιθαγένειας της ΕΕ και τον κρίσιμο ρόλο τους στην καθημερινή ζωή εκατομμυρίων πολιτών της ΕΕ, και έχει ευαισθητοποιήσει την ΕΕ σχετικά με την πιθανή απώλεια αυτών των δικαιωμάτων και τις συνέπειές της, όπως αποκαλύπτεται από τον μεγάλο αριθμό αναφορών που υποβάλλονται από πολίτες της ΕΕ που ζουν στο Ηνωμένο Βασίλειο και από πολίτες του Ηνωμένου Βασιλείου που διαμένουν σε χώρα της ΕΕ, σχετικά με τις συνέπειες του Brexit στο καθεστώς των πολιτών της ΕΕ·
Γ.
λαμβάνοντας υπόψη ότι το κράτος δικαίου είναι μία από τις αξίες που στηρίζουν την Ένωση, και ότι η προστασία του διασφαλίζει τον σεβασμό των θεμελιωδών δικαιωμάτων και της δημοκρατίας·
Δ.
λαμβάνοντας υπόψη ότι η ελευθερία κυκλοφορίας, η οποία επιτρέπει σε κάθε πολίτη της ΕΕ να ζει, να εργάζεται και να σπουδάζει, και να έχει πρόσβαση σε υγειονομική περίθαλψη, σε οποιοδήποτε κράτος μέλος, είναι ένα από τα θεμέλια της ΕΕ·
Ε.
λαμβάνοντας υπόψη ότι η ενεργός συμμετοχή του πολίτη διασφαλίζεται καλύτερα εάν ικανοποιούνται οι θεμελιώδεις ανάγκες των πολιτών· λαμβάνοντας υπόψη ότι η προστασία του κατώτατου μισθού είναι, ως εκ τούτου, μεγάλης σημασίας και αποτελεί προϋπόθεση για την επίτευξη του στόχου που έχει θέσει η ΕΕ, να μην αφήσει κανένα πολίτη στο περιθώριο·
ΣΤ. λαμβάνοντας υπόψη ότι τα άτομα που αντιμετωπίζουν επισφαλείς συνθήκες εργασίας και διαβίωσης συχνά αισθάνονται περιθωριοποιημένα και συμμετέχουν λιγότερο ή καθόλου στην κοινωνική ζωή, στην κοινωνία των πολιτών και στις εκλογές· Ζ.
λαμβάνοντας υπόψη ότι οι άστεγοι όχι μόνο αντιμετωπίζουν επισφαλείς συνθήκες διαβίωσης, αλλά συχνά έχουν ελάχιστη ή καθόλου πρόσβαση σε πληροφορίες σχετικά με τα δικαιώματά τους και τα μέσα υπεράσπισής τους·
Η.
λαμβάνοντας υπόψη ότι ο ορισμός των ευάλωτων, μειονεκτούντων ή υποεκπροσωπούμενων ομάδων ποικίλλει ευρέως μεταξύ των κρατών μελών και μπορεί ακόμη και να εξαρτάται από την πολιτική και κοινωνική κατάσταση στα κράτη μέλη σε μια δεδομένη στιγμή·
Θ.
λαμβάνοντας υπόψη ότι πολλοί διασυνοριακοί και εποχικοί εργαζόμενοι αντιμετωπίζουν δύσκολες, ανθυγιεινές και ανασφαλείς συνθήκες εργασίας, ελάχιστη ή καθόλου εργασιακή ασφάλεια και ανεπαρκή ή καθόλου κάλυψη κοινωνικής ασφάλισης και πρόσβαση σε κοινωνικές παροχές· λαμβάνοντας υπόψη ότι πολλοί διασυνοριακοί και εποχικοί εργαζόμενοι προέρχονται από ευάλωτες κοινωνικές ομάδες και περιφέρειες· λαμβάνοντας υπόψη ότι η κρίση της COVID-19 έχει επιδεινώσει τις υπάρχουσες επισφαλείς καταστάσεις πολλών διασυνοριακών και εποχικών εργαζομένων, δημιουργώντας κενά στην εφαρμογή της υφιστάμενης νομοθεσίας για την προστασία τους·
Ι.
λαμβάνοντας υπόψη ότι η έξαρση της νόσου COVID-19 προκάλεσε ορισμένες μοναδικές προκλήσεις όσον αφορά την ελεύθερη κυκλοφορία στην ΕΕ, καθώς πολλά κράτη μέλη έχουν επιβάλει ταξιδιωτικούς περιορισμούς ως μέτρο έκτακτης ανάγκης· λαμβάνοντας υπόψη ότι οι πολίτες της ΕΕ έχουν υποβάλει σημαντικό αριθμό αναφορών εγείροντας σοβαρές ανησυχίες σχετικά με τον αντίκτυπο των εθνικών μέτρων έκτακτης ανάγκης στην ελευθερία τους να ταξιδεύουν, να εργάζονται και να σπουδάζουν στο εξωτερικό, καθώς και σχετικά με την ικανότητά τους να οικοδομούν και να διατηρούν διασυνοριακούς οικογενειακούς δεσμούς·
ΙΑ. λαμβάνοντας υπόψη ότι η πανδημία έχει ιδιαίτερο αρνητικό αντίκτυπο στην κατάσταση των ατόμων με αναπηρία και των ηλικιωμένων, μειώνοντας σημαντικά τις δυνατότητές τους να ασκούν τα δικαιώματά τους· ΙΒ. λαμβάνοντας υπόψη ότι η PETI έχει λάβει πολλές αναφορές που εγείρουν ανησυχίες σχετικά με τις διακρίσεις που υφίστανται τα άτομα ΛΟΑΤΚΙ στην ΕΕ και οι οικογένειες «ουράνιο τόξο» (δηλαδή οικογένειες στις οποίες τουλάχιστον ένα μέλος είναι ΛΟΑΤΚΙ) ειδικότερα, κατά την άσκηση του δικαιώματος ελεύθερης κυκλοφορίας τους στην ΕΕ, με αρνητικές συνέπειες για τα δικαιώματα και τα συμφέροντα των παιδιών τους· ΙΓ.
λαμβάνοντας υπόψη ότι το άρθρο 21 του Χάρτη απαγορεύει ρητά τις διακρίσεις για οποιονδήποτε λόγο όπως το φύλο, η φυλή, το χρώμα, η εθνοτική καταγωγή ή κοινωνική προέλευση, τα γενετικά χαρακτηριστικά, η γλώσσα, η θρησκεία ή οι πεποιθήσεις, οι πολιτικές ή άλλες απόψεις, η ιδιότητα μέλους εθνικής μειονότητας, η περιουσία, η γέννηση, η αναπηρία, η ηλικία ή ο γενετήσιος προσανατολισμός, όσον αφορά την ιθαγένεια της ΕΕ· λαμβάνοντας υπόψη ότι το σημείο αυτό αποτελεί ταυτόχρονα σημαντικό παράγοντα για την επιτυχή άσκηση της ελεύθερης κυκλοφορίας, όπως καταδεικνύεται από τις προαναφερθείσες αναφορές·